### INFORMATION



### *Juni 2016*

### [http://www.anawalls.com/images/vector/beach-sun-sea-sand.jpg](http://www.google.dk/url?sa=i&rct=j&q=&esrc=s&source=images&cd=&cad=rja&uact=8&ved=0CAcQjRw&url=http://www.anawalls.com/%E5%A4%AA%E9%99%BD%E3%81%AE%E3%82%A4%E3%83%A1%E3%83%BC%E3%82%B8-%E3%83%93%E3%83%BC%E3%83%81%E3%81%AE%E5%A3%81%E7%B4%99-%E7%A0%82%E3%83%99%E3%82%AF%E3%83%88%E3%83%AB-%E6%B5%B7%E3%81%AE%E8%83%8C/75012211334/&ei=glmKVb7_BcH5UtOGgXA&psig=AFQjCNEHm4rfnQPK-NehTFsbYZbsr5AMyQ&ust=1435216336561840)

***Sommerferie***

Ferien nærmer sig med hastige skridt. Det har været et meget travlt år for alle jer lærere på skolerne. Her på kredskontoret har det ligeledes været et travlt og til tider lidt for spændende år. Arbejdet på kredskontoret har selvfølgelig været præget af Mortens fravær i efteråret og de opgaver, der ventede til os i foråret, da planlægningen af det kommende skoleår gik i gang. På trods af besparelser og pres på det gennemsnitlige undervisningstimetal, har der i hele processen været en god dialog med forvaltning, politikere, lærere og forældre.

Maj måned blev meget anderledes end forventet, da Morten valgte at stoppe helt som kredsformand. Vi forstår hans beslutning, men kommer til at savne ham. På den ekstraordinære generalforsamling d. 25. maj blev jeg valgt til formand. Jeg glæder mig til fortsat at arbejde i Furesø Lærerkreds, og føler mig allerede helt klar. Jeg kender heldigvis samarbejdspartnere på forvaltningen og i forældregruppen efter mine 6 år som næstformand. Jeg vil i det nye skoleår deltage i faglige klubmøder på skolerne, så vi kan fortsætte dialogen om vores arbejdspladser i Furesø.

***Afskedsreception***

Vi havde i mandags en vellykket afskedsreception for Morten. Der var mange samarbejdspartnere, der kom forbi Lille Værløse skole for at sige farvel og held og lykke til Morten. 1000 tak til alle jer lærere der kom og/eller sendte gode hilsner.

Morten syntes selvfølgelig, at det var hårdt at tage afsked, men han var samtidig meget glad for alle de rare og venlige ord.

***DLF-Centralt***

I dette forår har der været stor fokus på lovforslaget om ændringen af flygtningebørns krav på uddannelse. DLF har samlet underskrifter ind og tak til alle jer, der har skrevet under og deltaget i debatten. Desværre valgte Folketinget at vedtage lovforslaget, der slækker på kravet til kommunernes undervisning af børn, der kommer til Danmark.

Man har i Hørsholm forsøgt sig med en løsning, hvor flygtningebørn bliver placeret i normalklasser, når de kommer til landet. Jeg deltog i et møde som Venstre her i Furesø holdt, og her blev der ivrigt debatteret Folkeskolelov og didaktikken for børn, der skal lære et nyt sprog. Da der ligger store besparelser i at placere børn i normalklasser i stedet for i modtageklasser, kan man frygte, at andre kommuner kunne finde på at bruge Hørsholmmodellen. Her i Furesø Lærerkreds arbejder vi videre med at sikre, at alle børn får den undervisning, der er den bedste, dette skal selvfølgelig også gælde flygtningebørn. Jeg vil gerne sige tak til Dorthe Haugård fra Søndersøskolen, der deltog i mødet sammen med mig. Hun har en kæmpe viden og den var der god brug for i debatten på mødet.

***Budgetsituationen i Furesø***

Budgettet i Furesø er desværre fortsat under pres. Den kommende budgetproces er allerede gået i gang, og op til ferien vil der blive afholdt møder med de forskellige medudvalg, hvor vi vil kunne komme i dialog med politikere fra økonomiudvalget. Vi håber selvfølgelig at fjernelsen af omprioriteringsbidraget vil forbedre kommunens økonomi. Jeg vil løbende holde jer orienteret i sensommeren og efteråret.

***Lærere der går på pension***

Marie Kruses Skole: Mogens Bjeverskov

Per Hoffmann

Stavnsholtskolen: Frank Bengtson

Birte Kondrup

Birthe Piil

Syvstjerneskolen: Didde Mosegaard

Rådgivningen: Birgitte Steenbeck

***God Ferie***

Vi håber alle får en dejlig sommerferie, forhåbentlig med masser af sol og varme.

Kredskontoret vil ikke være bemandet i ferien, men i tilfælde af akutte problemer kan vi kontaktes på telefon eller mail. Adresse og nummer kan du se på vores hjemmeside [www.furesoelaererkreds.dk](http://www.furesoelaererkreds.dk)

Vi vil besvare henvendelser den førstkommende hverdag.

På vegne af kredsstyrelsen

Louise Brandt